SKRIFTLIG FORESPØRGSEL P-1814/01

af Alexandros Alavanos (GUE/NGL) til Kommissionen

(13. juni 2001)

Om: Vandmangel på øerne i Ægæerhavet

Der er opstået et alvorligt vandmangelproblem på øerne i Ægæerhavet, herunder især Kykladerne. Ifølge videnskabelige undersøgelser er det årlige behov for drikkevand 12 mio. m3, hvoraf 60-65 % bliver dækket, og indtil 2030 forventes efterspørgslen at være blevet fordoblet. Problemet er særlig akut om sommeren, hvor regnen udebliver totalt, og befolkningen mangedobles på grund af turismen. Samtidig har den øgede vandudvinding fra boringer i stor dybde i nogle tilfælde medført det farlige fænomen, at vandet i de vandførende lag er blevet til brakvand.

Under henvisning til, at der fra mange sider (den lokale presse, Instituttet for Geologiske og Mineralske Undersøgelser) er blevet konstateret alvorligt sjuskeri i forbindelse med vandopsamlingsprojekter, bedes Kommissionen besvare følgende: Hvordan vurderer Kommissionen de projekter, som er blevet finansieret under den første og den anden fællesskabsstøtteramme, og hvilke foranstaltninger har den truffet?

Hvilke initiativer er der taget for at optage vandmangelproblemet som et prioriteret projekt under den tredje fællesskabsstøtteramme, med hvilke foranstaltninger, på hvilke øer og med hvilken tidsplan?

Den Europæiske Union finansierer en forvaltningsundersøgelse vedrørende udnyttelsen af vandressourcerne på øerne i Ægæerhavet, som vil blive forelagt i efteråret 2001. Vil resultaterne af denne undersøgelse blive udnyttet under den tredje fællesskabsstøtteramme, herunder især med henblik på vurdering af de forskellige metoder til bekæmpelse af vandmanglen (dæmninger, vandreservoirer, målingstal og tekniske boringer, traditionelle reservoirer til opsamling af regnvand i mindre målestok, afsaltning, vandtransport)?

Svar afgivet på Kommissionens vegne af Michel Barnier

(23. juli 2001)

Kommissionen er klar over, at der er et alvorligt vandmangelproblem på øerne i Ægæerhavet. Kommissionen har derfor medfinansieret en række projekter til opsamling af overfladevand inden for EU-støtterammen for programmeringsperioderne 1989-1993 og 1994-1999.

Kommissionen vidste, at nogle af disse projekter var forsinkede og/eller havde tekniske problemer, og foretog derfor en undersøgelse af 26 projekter af denne type (små dæmninger og små kunstige søer, såkaldte opstemningsbassiner). Undersøgelsens konklusioner blev videresendt til de regionale myndigheder i både det nordægæiske og sydægæiske område den 12. november 1998 med en opfordring til at træffe de nødvendige foranstaltninger for at fuldføre projekterne og udnytte det vand, som var blevet opsamlet gennem disse arbejder. Kommissionen underrettede endvidere samme myndigheder om, at den, hvis nogle af disse projekter ikke blev fuldført og kom til at fungere, ville tage initiativ til at geninddrive den støtte, EU havde ydet til de pågældende projekter. Kommissionen har for nylig sendt de pågældende myndigheder og det græske økonomiministerium et påmindelsesbrev.

Efter Kommissionens opfattelse hænger vandproblemet i Grækenland i høj grad sammen med den måde, hvorpå denne ressource forvaltes. Under forhandlingerne om EU-støtterammen for indeværende periode (2000-2006) insisterede den derfor over for de græske myndigheder på, at forvaltningen af vand skal prioriteres højt. Valget af projekter er naturligvis op til medlemsstatens myndigheder.

Ifølge oplysninger, som Kommissionen har fået forelagt, er der indledt en undersøgelse af forvaltningen af vandressourcerne på Kykladerne (og ikke på samtlige øer), som er planlagt sammen med andre undersøgelser i programmeringen for Grækenland i EU-initiativet Interreg IIc tørke. Det er medlemsstaten, der har ansvaret for at gennemføre disse undersøgelser og udnytte resultaterne heraf.